पच्छम च विज्ञान दा युग आया, विज्ञान दी तरक्की होई ते विज्ञान ने साहित्य गी बी अपनी खास वैज्ञानक द्रिश्टी कन्नै दिक्खना-परखना शुरू कीता। ठीक ऐ रचनाकार होंदा ऐ, रचना पढ़ने आह्‌ले दिक्खने-सुनने आह्‌ले होंदे न, एह् बी ठीक ऐ क रचना जीवन दे अनुभवें ते रचनाकार दी कल्पना कन्नै बनी दी चीज होंदी ऐ पर दिक्खेआ जा तां साहित्य-रचना, असली च शब्दें दा इक जोड़ होंदा ऐ, इक चाल्ली दा शब्दें दा Arrangement, शब्दें दी इक संरचना इक Structure जां इक System। इस सोच ने सहित्य सरबंधी इक नमें मतै गी जनम दित्ता जेह्‌दा नां ऐ Structuralize theory of literature जां संरचनावाद। इस मतै दे मताबक, इक साहित्य-रचना, शब्दें दा जोड़ गै नेईं, ओ अपने-आपै च इक सम्पूर्ण बजूद ऐ ते उसदी परख-पड़ताल करने आस्तै जां ओह्‌दा जायज़ा लैने आस्तै ओह्‌दे बाह्‌र दिक्खने दी लोड़ नेईं। साहित्य-रचना दा संसार सच्चें-मुच्चें दे संसारै कोला बक्ख, इक चाल्ली दा कल्पना दा संसार होंदा ऐ, रचनाकार दा बनाए दा, घड़े, दा; इक पेचीदा संस्थापन जेह्‌दे च मते-सारे अंश मिलियै उस रचना गी साहित्य-रचना बनांदे न, उस पेचीदा संस्थापन जेह्‌दे च मते-सारे अंस मिलियै उस रचना गी साहित्य-रचना बनांदे न, उस पेचीदा ढांचे गी अपना बजूद दिंदे न। होर अंश होदें न घटना, चरित्तर, शैली, लैह्‌जा, बिंब, उपमा आदि। ते साहित्य-रचना, इ’नें अशें कन्नै घड़ी दी, सुआरी-सजाई दी इकाई होंदी ऐ, ते इस इकाई च शब्दें दा इस्तेमाल गै सब किश गी जीवन ते गति दिंदा ऐ-घटनाक्रम गी, चरित्तरें गी, mood गी, शैली गी ते इ’नें सारें कन्नै मिलियै बनी दी पूरी रचना दे पढ़ने-सुनने आह्‌लें उप्पर प्रभाव गी।